祠龐潁公
作者：王九齡
朝代：宋

paragraphs: 賢哉龐潁公，天相佑仁宗。
清規映當代，勁節摩秋空。
皇祐維四年，蠻寇南海邕。
委身任虎將，獻馘魯侯宮。
又能識君實，薦鶚如孔融。
人言主與賓，霜降鳴豐鐘。
至今勳業在，隠然齊岱嵩。
少時居蔭下，讀書此堂中。
三年足不市，紛華塵垢同。
平生經綸志，於此涵養豐。
梁間産靈芝，秀異鬰青葱。
殿角存琬琰，揮毫氣吐虹。
常時有識者，固知非卧龍。
一朝十載遇，談笑集勳庸。
後人勤仰止，圖像君子容。
蕭然堂廡間，香火一時共。
地遠塵不到，山高氣自雄。
松竹交蔭鬰，桃李間繁穠。
堂經百年久，隳圮幾一空。
斷砌行春蚓，敗壁號秋蛩。
僧有惟勔者，鼎施葺施工。
興僕廣湫隘，疏林撤翳蒙。
至今山下路，冠蓋仍憧憧。
我來爲此邑，坐閲三年窮。
催科本自拙，撫字亦何功。
惟有心如水，庶幾踵前蹤。
適當歲初吉，斂板揖清風。
來携一壺酒，謹致三酬恭。
昔嘗懷此念，今乃遂我衷。
作詩留壁間，聊以寫鄙悰。